आमतौर पर मीडिया वाले मीडिया को बहस का बिंदु बनाने से बचते हैं. यदा कदा ही मीडिया के नए ट्रेंड्स पर मैग्जीनों में बात होती है. इंडिया टुडे हिंदी में इस बार मीडिया पर बात हुई है. विषय चुना गया है कि हिंदी अखबारों के आपसी प्रसार, अधिग्रहण के युद्ध का. नई दुनिया को दैनिक जागरण द्वारा खरीदे जाने और राजस्थान पत्रिका समूह का पत्रिका नाम से राजस्थान के बाहर पैर फैलाने का जिक्र करते हुए बताया गया है कि अब शीर्ष पर रहने के लिए लड़ाई काफी तेज हो गई है. इंडिया टुडे में प्रकाशित संतोष कुमार की रिपोर्ट में अखबार मालिकों से भी बातचीत है और उनके वक्तव्य आदि दिए गए हैं. इंडिया टुडे की रिपोर्ट को नीचे इस उद्देश्य से दिया जा रहा है कि मीडिया से जुड़े साथी अपना अपना तथ्यगत ज्ञान बढ़ा लें. रिपोर्ट को पढ़ते हुए एक चीज जरूर खटक रही है कि इसमें अमर उजाला, हिंदुस्तान, प्रभात खबर आदि का कोई जिक्र नहीं है.